แบงก์ตัวเบาขายทรัพย์ได้อื้อ
สินทรัพย์รอการขายของธนาคารครึ่งปีแรก 1.17 แสนล้าน ลดฮวบ 10.89%
9 ส.ค. 2554

สินทรัพย์รอการขายของธนาคารครึ่งปีแรก 1.17 แสนล้าน ลดฮวบ 10.89% 
รายงานข่าวจากธนาคารแห่งประเทศไทย (ธปท.) เปิดเผยว่า ในช่วงครึ่งปีแรกธนาคารพาณิชย์ทั้งระบบมีสินทรัพย์รอการขาย (เอ็นพีเอ) ทั้งสิ้น 1.17 แสนล้านบาท ลดลงจากช่วงเดียวกันของปีก่อนที่มีอยู่ 1.31 แสนล้านบาท หรือลดลง 10.89% แต่หากเปรียบเทียบกับเดือน ธ.ค. 2553 ที่มีเอ็นพีเอ 1.28 แสนล้านบาท จะพบว่าลดลงแค่ 8.59% 
ธนาคารพาณิชย์ที่เอ็นพีเอสูงสุดคือ ธนาคารกรุงไทย 4.39 หมื่นล้านบาท เพิ่มขึ้นจากช่วงเดียวกันปีก่อน 1.96% ธนาคารกรุงเทพ 2.1 หมื่นล้านบาท ลดลง 19.54% และธนาคารไทยพาณิชย์ 1.23 หมื่นล้านบาท ลดลง 2.4%
ขณะที่ธนาคารที่มีอัตราการเพิ่มของเอ็นพีเอสูงสุด คือ ธนาคารทิสโก้ 18.54 ล้านบาท เพิ่มขึ้นจากช่วงเดียวกันปีก่อนถึง 23% ธนาคารไทยเครดิตเพื่อรายย่อย 10.96 ล้านบาท เพิ่มขึ้น 19.78% และธนาคารสแตนดาร์ดชาร์เตอร์ด (ไทย) 103 ล้านบาท เพิ่มขึ้น 17.85% 
ธนาคารที่มียอดเอ็นพีเอลดลงสูงสุด คือ ธนาคารทหารไทย 4,937 ล้านบาท ลดลง 43.97% ธนาคารนครหลวงไทย 3,695 ล้านบาท ลดลง 40.84% ธนาคารยูโอบี 3,571 ล้านบาท ลดลง 35.05% สาเหตุที่ลดลงเพราะส่วนใหญ่จะขายออกไปให้กับบริษัทบริหารสินทรัพย์
ทั้งนี้ ในช่วงที่ผ่านมาที่ยอดเอ็นพีเอแต่ละธนาคารลดลงมาอย่างต่อเนื่อง ส่วนหนึ่งเป็นผลจากมาตรการของ ธปท. ที่เข้มงวดเรื่องการถือครองอสังหาริมทรัพย์ได้ไม่เกิน 5 ปี และการคิดการด้อยค่าของสินทรัพย์ ทำให้ธนาคารพาณิชย์ต่างเร่งระบายสินทรัพย์รอการขายออกไป พร้อมจัดแคมเปญพิเศษ ทั้งลดอัตราดอกเบี้ย ให้วงเงินกู้เพื่อซื้อทรัพย์สินมากถึง 90100% 
ขณะเดียวกัน กรมบังคับคดีได้ชะลอการประกาศขายทอดตลาดออกไปก่อน จนกว่าสถาบันการเงินและเจ้าหนี้จะส่งข้อมูลรายละเอียดต่างๆ เพื่อประกอบการกำหนดราคาประเมินหลักทรัพย์ตามกฎกระทรวงฉบับใหม่ ที่กำหนดให้ใช้ราคาประเมินหลักทรัพย์ให้เป็นราคาปัจจุบันและยุติธรรมสำหรับลูกหนี้ ผลกระทบจึงจะเกิดกับการขายทอดตลาดเอ็นพีแอลในช่วงครึ่งปีหลัง เพราะจะทำให้ธนาคารเจ้าหนี้ได้รับเงินคืนช้าลง หรือธนาคารเข้าไปตีโอนชำระสินทรัพย์เพื่อการชำระหนี้ลดลง ทำให้มีเอ็นพีเอออกมาน้อยลง 
ปัจจุบันมีคดียึดทรัพย์ที่ต้องขายทอดตลาดคงค้างอยู่ 1.5 แสนคดี ราคาประเมิน 2.45 แสนล้านบาท ขณะที่ในแต่ละปีจะมียอดขายสินทรัพย์ร่วม 5 หมื่นล้านบาท